Muotitavaratalo Halonen muuttaa Jyväskylässä uusiin tiloihin, kun nykyinen, 20 vuotta vanha vuokrasopimus päättyy. Muutto on edessä, koska vuokratasosta ei päästy vanhan vuokranantajan kanssa yksimielisyyteen.

Jyväskylän ydinkeskustan suuret ja tyhjät liikehuoneistot kertovat Halosen kehitysjohtajan Markku Jarmalan mielestä hintatasosta.

– Keskustassa vuokrapyynnöt ovat ylittäneet kipurajan. Ihmisten rahamäärä, mikä voidaan käyttää vaatteisiin, ei ole muuttunut 20 vuodessa lainkaan, siksi vuokrataso on vaatekaupalle liian kova, Jarmala sanoo.

Jarmalan mukaan vuokrataso on korkea muissakin suurissa kaupungeissa.

Jyväskylässä hintataso on karannut enemmän kuin muissa kaupungeissa Kehitysjohtaja Markku Jarmala

– Koska Jyväskylän ydinkeskusta on pieni, täällä vuokrataso on ehkä karannut käsistä vielä enemmän kuin muualla, Jarmala toteaa.

Kauppakulma uusitaan kokonaan

Halonen muuttaa Kauppakulmaan ensi vuoden keväällä. Kauppakulmaan on aikanaan kaavailtu muun muassa Stockmannia, mutta nyt lähes koko kiinteistö tulee Halosen käyttöön.

– Kauppakulma uusitaan nyt ihan täysin. Olen ymmärtänyt, että myös julkisivu nykyaikaistetaan. Vanhasta jää vain rakenteet jäljelle, Jarmala kertoo.

Hinnassa ei oltu samalla seinälläkään. Kiinteistösijoittaja Tapani Rautiainen

Halonen on toiminut Jyväskylän keskustassa jo 1940-luvun lopulta saakka. Tällä hetkellä ketjulla on koko maassa 17 tavarataloa, syksyllä avataan kaksi uutta.

Uudesta vuokralaisesta ei tietoa

Kiinteistön omistava kiinteistösijoittaja Tapani Rautiainen sanoo, että vuokraneuvotteluissa Halosen kanssa ei sopua löytynyt.

– Hinnassa ei oltu samalla seinälläkään. Koska sopimus on 20 vuotta vanha, hintataso oli jäänyt kauas taakse. Tyhjäksi jäävän kiinteistön käytölle ei ole vielä suunnitelmaa, eikä uudesta tai uusista vuokralaisista ole tietoa, Rautiainen sanoo.